Kaapse treine: Derduisende gestrand toe Eskom krag sny(Foto: Twitter) Elektrisiteitstoevoer na die Kaapstad-treinstasie asook ander stasies oor dele van die Wes-Kaap is Donderdag deur Eskom afgesny weens wanbetaling. Die Passasierspooragentskap (Prasa) het intussen teen Donderdagmiddag sy uitstaande skuld aan Eskom gedelg en treindienste sal na verwagting vandag weer normaal wees, het Fikile Mbalula, minister van vervoer, Donderdagaand aangekondig. Volgens Mbalula het die opskorting van treindienste in die Wes-Kaap sowat 289 000 pendelaars geraak wat in die middagpiek op die Metrorail-diens staatmaak. Eskom het aangevoer dat Prasa 34 dae agterstallig is, asook dat sy Wes-Kaapse rekening sowat R4 miljoen beloop. Dan Plato, burgemeester van Kaapstad, het gesê die afsny van kragtoevoer na treinstasies stel pendelaars se veiligheid in gevaar. “Die treindienste gaan reeds gebuk onder volgehoue vandalisme deur brandstigting en kabeldiefstal. Die opskorting van treindienste is net ŉ verdere aanduiding dat Prasa nie suksesvol sy bedrywighede kan uitvoer nie.” Fikile Mbalula, minister van vervoer. (Foto: GCIS) Mbalula het sy kommer uitgespreek dat ander streke nie aan dieselfde behandeling deur Eskom onderwerp word nie. “Dit is kommerwekkend dat Eskom Metrorail as prioriteitsgebruiker aangewys het toe daar met beurtkrag begin is én omdat die afsny van traksiekragvoorsiening ongehoord is.” Prasa het intussen gesê hy was nie bewus daarvan dat Eskom die kragtoevoer gaan afsny nie. “Eskom wil hê Prasa moet binne 14 dae betaal nadat ŉ faktuur ontvang is, wat tans prakties onmoontlik is. Dit is so aan Eskom oorgedra en Prasa sal dit benadruk wanneer dit verder bespreek word,” het Makhosini Mgitywa, Prasa-woordvoerder, gesê. Mgitywa het die versekering gegee dat Prasa ondanks kontantvloeiprobleme nie bankrot is nie. “Prasa gaan voort om met die nasionale tesourie te beraadslaag in ŉ poging om die kapitaalbesteding van die spoorwegagentskap om te skakel na bedryfsuitgawes. Dit sal Prasa se finansiële probleme ongetwyfeld verminder en die onderneming in staat stel om betalings aan verskaffers te doen.” Mbalula het gesê die jongste gebeure dui op die verdieping van die krisis wat Prasa in die gesig staar. “Dit is ŉ openbare saak dat Prasa ŉ kontantvloeikrisis beleef weens sy bedryfsbegroting wat uitgeput is, terwyl ŉ beduidende bedrag van meer as R18 miljard in die kapitaalbegroting gebind bly.”